I 1889 kom Kongsberg våpenfabrikk inn under Artilleriets tekniske del, i 1899 ble den overført til Artilleriets tekniske fellesetater. I 1890 var det 160 mann i arbeid, men dette steg til 359 i 1900. Samtidig ble det investert både i bygninger og maskiner. Dette var også i stor grad på grunn av den politiske situasjonen, som tilspisset seg fram til unionsoppløsningen i 1905. En økt forsvarsberedskap og et mål om å produsere 5000 geværer i året var resultatet. For å dekke det mest øyeblikkelige behovet ble det bestilt 30 000 Krag-Jørgensen fra Østerrike.